

VLADA REPUBLIKE HRVATSKE

Zagreb, 12. rujna 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo financija |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Nacrt prijedloga zakona o izmjeni Zakona o Poreznoj upravi, s Nacrtom konačnog prijedloga Zakona |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**REPUBLIKA HRVATSKA**

**MINISTARSTVO FINANCIJA**

Nacrt

**PRIJEDLOG ZAKONA O IZMJENI ZAKONA**

**O POREZNOJ UPRAVI, S KONAČNIM PRIJEDLOGOM ZAKONA**

**Zagreb, rujan 2019.**

**PRIJEDLOG ZAKONA O IZMJENI ZAKONA O POREZNOJ UPRAVI**

1. **USTAVNA OSNOVA ZA DONOŠENJE ZAKONA**

Ustavna osnova za donošenje ovoga Zakona sadržana je u odredbi članka 2. stavka 4. podstavka 1. Ustava Republike Hrvatske (Narodne novine, br. 85/10 - pročišćeni tekst i 5/14 - Odluka Ustavnog suda Republike Hrvatske).

1. **OCJENA STANJA I OSNOVNA PITANJA KOJA SE TREBAJU UREDITI ZAKONOM, TE POSLJEDICE KOJE ĆE DONOŠENJEM ZAKONA PROISTEĆI**

Zakon o Poreznoj upravi (Narodne novine, broj 115/16) stupio je na snagu 1. siječnja 2017. godine i istim je, između ostalog, propisano da Poreznom upravom upravlja ravnatelj koji ujedno upravlja i radom Središnjeg ureda te da je ravnatelj Porezne uprave državni dužnosnik s položajem pomoćnika ministra financija.

Zakon o sustavu državne uprave je objavljen u Narodnim novinama, broj 66/19. od 10. srpnja 2019. godine i stupio je na snagu 18. srpnja 2019.godine.

Odredbom članka 44. Zakona o sustavu državne uprave je propisano da su službene osobe u tijelima državne uprave državni dužnosnici i državni službenici, ako posebnim zakonom nije drukčije određeno, a člankom 45. Zakona o sustavu državne uprave je propisano da tijelima državne uprave upravljaju državni dužnosnici i to ministar, državni tajnik, državni tajnik središnjeg državnog ureda, glavni ravnatelj, glavni državni inspektor te druge osobe sukladno posebnom zakonu. Odredbom članka 45. stavkom 3. Zakona o sustavu državne uprave je propisano da radom upravnih organizacija u sastavu ministarstava rukovode državni službenici, ako posebnim zakonom nije drukčije određeno. Navedenim zakonskim odredbama ukinuta su dužnosnička radna mjesta pomoćnika ministra.

Također, na snagu je stupio i Zakon o izmjenama i dopunama Zakona o obvezama i pravima državnih dužnosnika koji je objavljen u Narodnim novinama broj 66/19.

Odredbom članka 1. Zakona o obvezama i pravima državnih dužnosnika je propisano da je ravnatelj Porezne uprave državni dužnosnik.

Kako je odredbom članka 6. Zakona o Poreznoj upravi propisano da Poreznom upravom upravlja ravnatelj koji je državni dužnosnik s položajem pomoćnika ministra financija kojeg imenuje i razrješava Vlada Republike Hrvatske na prijedlog ministra financija, nužno je usklađenje s odredbama Zakona o sustavu državne uprave.

1. **OCJENA I IZVORI POTREBNIH SREDSTAVA ZA PROVOĐENJE ZAKONA**

Za provođenje ovoga Zakona nije potrebno osigurati dodatna sredstva u državnom proračunu Republike Hrvatske.

1. **OBRAZLOŽENJE PRIJEDLOGA ZA** **DONOŠENJE ZAKONA PO HITNOM POSTUPKU**

Sukladno članku 204. stavku 1. Poslovnika Hrvatskoga sabora (Narodne novine, br. 81/13, 113/16, 69/17 i 29/18), predlaže se donošenje ovog Zakona po hitnom postupku, obzirom da se radi o osobito opravdanom razlogu.

S ciljem provedbe Nacionalnog programa reformi 2019., u okviru reformskog prioriteta „Unaprjeđenje javne uprave“ koji uključuje mjeru „Decentralizacija i racionalizacija“ donesen je Zakon o sustavu državne uprave (Narodne novine, broj 66/19) koji je stupio na snagu 18. srpnja 2019. godine.

Radi nužnog i žurnog usklađivanja Zakona o Poreznoj upravi s navedenim Zakonom o sustavu državne uprave, predlaže se donošenje ovoga Zakona.

**KONAČNI PRIJEDLOG ZAKONA O IZMJENI ZAKONA O POREZNOJ UPRAVI**

**Članak 1.**

U Zakonu o Poreznoj upravi (Narodne novine, broj 115/16) u članku 6. stavku 2. riječi „s položajem pomoćnika ministra financija“ brišu se.

**Članak 2.**

Ovaj Zakon objavit će se u Narodnim novinama, a stupa na snagu 1. siječnja 2020. godine.

**OBRAZLOŽENJE**

**Uz članak 1.**

Ovom odredbom propisuje se da je ravnatelj Porezne uprave državni dužnosnik.

**Uz članak 2.**

Ovom odredbom propisuje se stupanje na snagu Zakona.

**TEKST ODREDBE VAŽEĆEG ZAKONA KOJA SE MIJENJA**

**Članak 6.**

(1) Poreznom upravom upravlja ravnatelj koji ujedno upravlja i radom Središnjeg ureda.

(2) Ravnatelj Porezne uprave je državni dužnosnik s položajem pomoćnika ministra financija.

(3) Ravnatelja Porezne uprave imenuje i razrješava Vlada Republike Hrvatske na prijedlog ministra financija.

(4) Ravnatelj Porezne uprave za svoj rad odgovoran je ministru financija i Vladi Republike Hrvatske.